(vovworld)-ບັນດາແຂວງພູດອຍ ທາງພາກເຫນືອຫວຽດນາມ ແມ່ນສະຖານທີ່ມີຊັບພະຍາກອນທຳມະຊາດອຸດົມສົມບູນກ່ຽວກັບທີ່ດິນ, ປ່າໄມ້, ສັດສາວາສິ່ງ, ບໍ່ແຮ່. ເຖິງຢ່າງໃດກໍຕາມ, ມາຮອດປະຈຸບັນ ມີຫລາຍທ້ອງຖິ່ນຍັງຄົງແມ່ນເຂດທຸກຍາກ, ປະສົບກັບຄວາມຫຍຸ້ງຍາກໃນທົ່ວປະເທດ. ໃນຊຸມປີມໍ່ໆມານີ້, ພອ້ມກັບໂຄງການກໍ່ສ້າງຊົນນະບົດໃຫມ່,ມີຫລາຍເມືອງຢູ່ເຂດພູດອຍໄດ້ກໍ່ສ້າງທົ່ງນາຂະຫນາດໃຫຍ່, ຫັນປ່ຽນຜົນລະປູກ, ຈາກນັ້ນສ້າງການຫັນປ່ຽນຢ່າງຕັ້ງຫນ້າໃນການພັດທະນາເສດຖະກິດ, ລົບລ້າງຄວາມອຶດຫິວຫລຸດຜ່ອນຄວາມທຸກຍາກ.
ເມື່ອທຽບໃສ່ກັບເຂດທົ່ງພຽງ, ການຜະລິດເຂົ້າເປັນສິນຄ້າຕາມຮູບແບບທົ່ງນາຂະຫນາດໃຫຍ່ຢູ່ ເຂດພູດອຍ ພວມປະສົບກັບຄວາມຫຍຸ້ງຍາກ. ຍ້ອນຢູ່ເຂດພູດອຍ, ສະນັ້ນ ດິນປູກຝັງກະແຈກກະຈາຍ, ດັ່ງນັ້ນການສະຫນອງນຳ້ໃຫ້ແກ່ການຜະລິດກໍປະສົບກັບຄວາມຫຍຸ້ງຍາກຫລາຍຢ່າງ. ນອກນັ້ນ ຕ້ອງໂຄສະນາໃຫ້ປະຊາຊົນເພື່ອປ່ຽນແປງວິທີການປູກຝັງແບບເກົ່າ. ຄວາມຈິງ ຢູ່ ແຂວງ ອຽນບາຍ ໃຫ້ເຫັນວ່າ: ການກໍ່ສ້າງທົ່ງນາຂະຫນາດໃຫຍ່ທີ່ເໝາະສົມ ແລະ ຕິດແທດກັບສະພາບຕົວຈິງແມ່ນທິດທາງທີ່ຈຳເປັນເພື່ອຍົກສູງຊີວິດການເປັນຢູ່ໃຫ້ແກ່ປະຊາຊົນ, ປະກອບສ່ວນກໍ່ສ້າງຊົນນະບົດໃຫມ່ຢູ່ເຂດພູດອຍສຳເລັດຜົນ.
ເມືອງ ລູກອຽນ ຜັນຂະຫຍາຍການກໍ່ສ້າງທົ່ງນາຂະຫນາດໃຫຍ່ ຢູ່ 6 ຕາແສງ ດ້ວຍເນື້ອທີ່ດິນກວ່າ 185 ເຮັກຕາ. ດ້ວຍການໝູນໃຊ້ເຕັກນິກການປູກຝັງ, ສະນັ້ນ ສະມັດຕະພາບເຂົ້າຢູ່ທົ່ງນາຂະຫນາດໃຫຍ່ບັນລຸ 327 ກິໂລກາມ/ໄລ່, ປະສິດທິຜົນເສດຖະກິດສູງກວ່າການຜະລິດທຳມະດາປະມານ 13%, ເວລາເກັບກ່ຽວໄວ, ຊ່ວຍໃຫ້ພໍ່ແມ່ປະຊາຊົນເປັນເຈົ້າການໃນການຜັນຂະຫຍາຍລະດູການປູກຝັງ. ທ່ານ ຮ່ວາງວັນວູຍ, ເລຂາຄະນະພັກເມືອງ ລູກອຽນ ໃຫ້ຮູ້ວ່າ:
“ປະຕິບັດໂຄງການທົ່ງນາຂະຫນາດໃຫຍ່ຢູ່ເມືອງ ລູກອຽນ ເຫັນວ່າ ສະມັດຕະພາບເຂົ້າສູງທີ່ສຸດ, ປະຊາຊົນເຂົ້າຮ່ວມທົ່ງນາຂະຫນາດໃຫຍ່ມີຄວາມປິຕິຊົມຊື່ນ. ຜ່ານນີ້ ໄດ້ຍົກສູງລະດັບການຜະລິດຂອງຊາວກະສິກອນ.”
ເພື່ອໃຫ້ປະຊາຊົນເຂົ້າຮ່ວມການກໍ່ສ້າງທົ່ງນາຂະຫນາດໃຫຍ່, ເມືອງລູກອຽນ ໄດ້ຍູ້ແຮງວຽກງານໂຄສະນາ, ເປີດການປະຊຸມຫລາຍຄັ້ງເພື່ອຕອບຄຳຖາມຂອງພໍ່ແມ່ປະຊາຊົນ. ເມື່ອເຂົ້າຮ່ວມຮູບແບບທົ່ງນາຂະຫນາດໃຫຍ່, ໃນເບື້ອງຕົ້ນມີບັນດາຄອບຄົວນັ້ນໄດ້ຮັບການອຸດຫນູນແນວພັນປູກ, ໄດ້ຮັບການຝືກອົບຮົມຖ່າຍທອດຄວາມກ້າວຫນ້າດ້ານເຕັກນິກ, ກໍ່ຄືໄດ້ຮັບການແນະນຳກ່ຽວກັບການບົວລະບັດ, ການປ້ອງກັນ ແລະ ປາບສັດຕູພືດ. ວິທີການປູກຝັງປ່ຽນແປງຢ່າງສິ້ນເຊິງເມື່ອທຽບໃສ່ວິທີການປູກຝັງແບບເກົ່າ ແຕ່ດ້ວຍການຊ່ວຍເຫລືອຈາກອຳນາດການປົກຄອງ ແລະ ຂະແຫນງການກ່ຽວຂ້ອງ, ປະຊາຊົນມີຄວາມໝັ້ນໃຈປະຕິບັດ, ຜ່ານນັ້ນບັນລຸໝາກຜົນດີພໍສົມຄວນ. ທ່ານ ຮ່ວາງດີງຮານ, ຢູ່ຕາແສງ ເຕີນລີງ ໃຫ້ຮູ້ວ່າ:
“ປະຕິບັດຮູບແບບທົ່ງນາຂະຫນາດໃຫຍ່ ປະຊາຊົນມີຄວາມກ້າວຫນ້າກວ່າ, ຮູ້ຈັກວິທີບົວລະບັດ, ການເຮັດກະເສດສຸມ. ພໍ່ແມ່ປະຊາຊົນຮູ້ສຶກປິຕິຊົມຊື່ນຫລາຍ.”
ວັນເຈີນ ຊື່ງແມ່ນເມືອງມີເນື້ອທີ່ດິນໃຫຍ່ກວ່າໝູ່ຢູ່ແຂວງ ອຽນບາຍ ພວມກໍ່ສ້າງທົ່ງນາຂະຫນາດໃຫຍ່ເທື່ອລະກ້າວ ດ້ວຍຈຸດໝາຍຜະລິດເຂົ້າພິເສດເພື່ອສະຫນອງໃຫ້ຕະຫລາດໃຫຍ່. ກ່ອນຫນ້ານັ້ນ ການໂຮມເນື້ອທີ່ດິນເຂົ້າເປັນທົ່ງນາຂະຫນາດໃຫຍ່ກໍ່ໄດ້ຮັບການປະຕິບັດຢ່າງເໝາະສົມກັບເງື່ອນໄຂທຳມະຊາດຂອງທ້ອງຖິ່ນ. ປະຈຸບັນ ຢູ່ບັນດາທົ່ງນາຂະຫນາດໃຫຍ່ໃນຕາແສງ ຟູຍາມ, ເຊີນອາ ແລະຕາແສງອື່ນ, ຊາວກະສິກອນທ້ອງຖິ່ນລ້ວນແຕ່ປູກແນວພັນເຂົ້າຊະນິດດຽວກັນ, ໃນເວລາດຽວກັນ ແລະ ໝູນໃຊ້ບັນດາມາດຕະການເຕັກນິກຄື ແນວພັນເຂົ້າ, ຟຸ່ນເຄມີ, ເຕັກນິກປູກຝັງຢ່າງຄົບຊຸດເພື່ອຜະລິດບັນດາຜະລິດຕະພັນທີ່ມີຄຸນນະພາບສູງ, ຫລຸດຜ່ອນລາຍຈ່າຍສົ້ນເຂົ້າ, ຮັກສາສິ່ງແວດລ້ອມ ແລະ ຍົກສູງລາຍຮັບໃນເນື້ອທີ່ປູກຝັງດຽວກັນ. ຕາມທ່ານ ຮ່ວາງຕວນເວີນ, ຮອງປະທານຄະນະກຳມະການປະຊາຊົນຕາແສງ ຟູຍາມ ແລ້ວ, ສະມັດຕະພາບສະເລ່ຍໃນບັນດາທົ່ງນາຂະຫນາດໃຫຍ່ຂອງທ້ອງຖິ່ນບາງແຫ່ງບັນລຸ 7 ໂຕນ/ເຮັກຕາ, ສູງກວ່າຫລາຍເມື່ອທຽບໃສ່ການຜະລິດເຂົ້າແບບທຳມະດາ.
“ດ້ວຍຫລາຍມາດຕະການ, ພວກຂ້າພະເຈົ້າໂຄສະນາເພື່ອໃຫ້ປະຊາຊົນຮັບຮູ້ໄດ້ຄວາມສຳຄັນຂອງການຜະລິດເຂົ້າເປັນສິນຄ້າຢູ່ທ້ອງຖິ່ນ. ຜ່ານການຜະລິດ ພໍ່ແມ່ປະຊາຊົນເຫັນໄດ້ແນວພັນເຂົ້າໃຫມ່ແມ່ນເໝາະສົມກັບເງື່ອນໄຂຂອງທ້ອງຖິ່ນ, ເຂົ້າພັດທະນາດີ, ສະມັດຕະພາບຮັບປະກັນ, ລາຄາຜະລິດຕະພັນສູງ, ຮັບປະກັນລາຍຮັບ.”
ເພື່ອມີແນວພັນເຂົ້າບັນລຸຄຸນນະພາບສູງ ໃຫ້ແກ່ບັນດາທົ່ງນາຂະຫນາດໃຫຍ່, ໃນໄລຍະຜ່ານມາ, ບັນດາທ້ອງຖິ່ນໃນແຂວງ ອຽນບາຍ ໄດ້ສົມທົບຢ່າງແຫນ້ນແຟ້ນກັບບັນດານັກວິທະຍາສາດ, ບັນດາສະຖາບັນເພື່ອຄົ້ນຄ້ວາທົດລອງ ແລະ ຜະລິດແນວພັນເຂົ້າ ທີ່ມີຄຸນນະພາບສູງ ຫລາຍຊະນິດໃຫ້ແກ່ທ້ອງຖິ່ນ. ມາຮອດປະຈຸບັນຢູ່ ອຽນບາຍ ມີແນວພັນເຂົ້າຫລາຍຊະນິດທັງມີຄຸນນະພາບສູງ, ທັງຫອມ ແລະ ໄດ້ຮັບຄວາມເຊື່ອໝັ້ນຈາກປະຊາຊົນ, ຜູ້ອຸປະໂພກກໍນິຍົມ. ເຖິງຢ່າງໃດກໍຕາມ, ຍ້ອນຫ່າງໄກບັນດາຕະຫລາດໃຫຍ່ ສະນັ້ນ ບັນດາທ້ອງຖິ່ນຢູ່ ອຽນບາຍ ຍັງປະສົບກັບຄວາມຫຍຸ້ງຍາກໃນການຊອກຫາວິສາຫະກິດລົງທຶນ ແລະ ຈຳຫນ່າຍຜະລິດຕະພັນ. ໃນຂະນະນັ້ນ ການຮັກສາ, ປຸງແຕ່ງຜະລິດຕະພັນພາຍຫລັງການເກັບກ່ຽວກໍເປັນຫນ້າເອົາໃຈໃສ່. ນີ້ແມ່ນຄວາມຫຍຸ້ງຍາກຊື່ງບັນດາທ້ອງຖິ່ນຢູ່ ອຽນບາຍ ພວມແກ້ໄຂເທື່ອລະກ້າວ, ເພື່ອປະຕິບັດຮູບແບບທົ່ງນາຂະຫນາດໃຫຍ່ສຳເລັດຜົນ. ທ່ານ ຫງວຽນວັນຕວານ, ຫົວຫນ້າພະແນກກະສິກຳ ແລະ ພັດທະນາຊົນນະບົດ ເມືອງ ວັນເຈີນ ໃຫ້ຮູ້ວ່າ:
“ເມືອງ ວັນເຈີນ ສືບຕໍ່ ຊີ້ນຳບາງຕາແສງສຸມໃສ່ການຜະລິດເຂົ້າຢ່າງມີຈຸດສຸມ, ຮ່ວມສຳພັນກັບບັນດານັກວິທະຍາສາດ, ບັນດາວິສາຫະກິດດ້ວຍຈຸດໝາຍແມ່ນປະຕິບັດການກໍ່ສ້າງທົ່ງນາຂະຫນາດໃຫຍ່ສຳເລັດຜົນ.”
ການກໍ່ສ້າງທົ່ງນາຂະຫນາດໃຫຍ່ຢູ່ເຂດພູດອຍ ອາດຈະຖືວ່າແມ່ນຫນຶ່ງໃນບັນດາພື້ນຖານສຳຄັນເພື່ອສຳເລັດໂຄງການກໍ່ສ້າງຊົນນະບົດໃຫມ່ຢູ່ເຂດທີ່ປະສົບກັບຄວາມຫຍຸ້ງຍາກກວ່າໝູ່ໃນທົ່ວປະເທດ.